กรุงศรีฯปล่อยกู้รายย่อยพุ่ง
กรุงศรีคอนซูมเมอร์ ปล่อยสินเชื่อใหม่โต 12% ดันพอร์ตสินเชื่อทะลุ 1.24 แสนล้าน
28 ก.ค. 2559

กรุงศรีคอนซูมเมอร์ ปล่อยสินเชื่อใหม่โต 12% ดันพอร์ตสินเชื่อทะลุ 1.24 แสนล้าน
นายฐากร ปิยะพันธ์ ประธานคณะเจ้าหน้าที่ด้านกรุงศรีคอนซูมเมอร์ และผู้บริหารสายงานดิจิทัลแบงก์กิ้งและนวัตกรรม ธนาคารกรุงศรีอยุธยา เปิดเผยว่า ครึ่งแรกปีนี้มียอดสินเชื่อใหม่ 4 หมื่นล้านบาท เติบโต 12% จากช่วงเดียวกันปีก่อน ส่งผลให้ยอดสินเชื่อรวมสูงถึง 1.24 แสนล้านบาท ส่วนจำนวนบัญชีลูกค้าใหม่มีถึง 4 แสนบัญชีเติบโต 18% ส่งผลให้มีจำนวนลูกค้ากว่า 7.7 ล้านบัญชี ทำให้คาดว่าปีนี้สินเชื่อจะเติบโตตามเป้าหมายที่ 1.35 แสนล้านบาท ยอดใช้จ่ายรวม 3.4 แสนล้านบาท และบัญชีลูกค้าใหม่ 8 แสนบัญชี
ด้านยอดหนี้ที่ไม่ก่อให้เกิดรายได้ (เอ็นพีแอล) ของสินเชื่อบุคคลประมาณ 3.3% ของสินเชื่อรวม ส่วนบัตรเครดิตอยู่ที่ 1.4% ต่ำกว่าค่าเฉลี่ยของทั้งระบบ โดยบริษัทยังคงบริหารความเสี่ยงอย่างรัดกุม สำหรับหมวดการใช้จ่ายที่ทำให้ธุรกิจเติบโตครึ่งปีแรก ได้แก่ หมวดการใช้จ่ายในหมวดไฮเปอร์มาร์เก็ตและซูเปอร์มาร์เก็ต เบี้ยประกันภัย และหมวดท่องเที่ยว รวมถึงโปรแกรมการผ่อนชำระ
นายฐากร กล่าวว่า กลยุทธ์การตลาดในครึ่งปีหลังจะยังคงเน้นการนำเสนอแคมเปญที่สอดคล้องกับความต้องการและไลฟ์สไตล์ของลูกค้าอย่างต่อเนื่อง เช่น หมวดห้างสรรพสินค้า ไฮเปอร์มาร์เก็ต และซูเปอร์มาร์เก็ต หมวดการท่องเที่ยว หมวดร้านอาหาร และหมวดโรงพยาบาล รวมทั้งให้สิทธิผ่อนชำระแบบปลอดดอกเบี้ยหรือดอกเบี้ยต่ำในกลุ่มสินค้าที่มีศักยภาพการเติบโตสูง อาทิ คอมพิวเตอร์ สมาร์ทโฟน แท็บเล็ต สถานเสริมความงามและสุขภาพ ร้านทอง และเครื่องใช้ไฟฟ้า